കോടതിയില് കേസ് നടക്കുന്നതിനിടെ യുവതിയെ മൊഴിചൊല്ലിയതായി പരാതി നാദാപുരം: സ്ത്രീധന പീഡനത്തിനും ഗാര്ഹിക പീഡനത്തിനും കോടതിയില് കേസ് നടക്കുന്നതിനിടെ ഭര്ത്താവ് മൊഴിചൊല്ലിയെന്ന പരാതിയുമായി യുവതി. എളയടം സ്വദേശിക്കെതിരെയാണ് യുവതി നാദാപുരം പൊലീസില് പരാതി നല്കിയത്. 2015 ലാണ് ഇരുവരും വിവാഹിതരാവുന്നത്. മാസങ്ങള്ക്ക് ശേഷം ഭര്ത്താവും ബന്ധുക്കളും ചേര്ന്ന് കൂടുതല് സ്ത്രീധനം ആവശ്യപ്പെട്ട് ശാരീരികമായും മാനസികമായും പീഡിപ്പിച്ചതായി പരാതിയില് പറയുന്നു. ഇതേതുടര്ന്ന് യുവതി സ്വന്തം വീട്ടിലേക്ക് താമസം മാറ്റി. പിന്നീട് പൊലീസില് പരാതി നല്കുകയും കേസെടുത്ത് നാദാപുരം ജുഡീഷ്യല് ഫസ്റ്റ് ക്ലാസ് മജിസ്ട്രേട്ട് കോടതിയില് കുറ്റപത്രം സമര്പ്പിച്ച് വിചാരണ നടന്നുവരുകയുമാണ്. വടകര കുടുംബകോടതിയില് സ്വര്ണാഭരണങ്ങള് തിരിച്ചുകിട്ടാനും ചെലവിനുമായി മറ്റൊരു കേസും നടന്നുവരുന്നു. ഇതിനിടെ, ഈ മാസം നാലിന് നടപടിക്രമങ്ങള് പാലിക്കാതെ തലാഖ് ചൊല്ലിയതായി വിവരം അറിയിക്കുകയായിരുന്നുവെന്നും, ഈ മാസം അഞ്ചിന് വടകര കുടുംബകോടതി പരിസരത്തുവെച്ച് മുത്തലാഖ് ചൊല്ലിയതായി അറിയിച്ചെന്നുമാണ് യുവതിയുടെ പരാതി.